Surpriză la Delfinariul de la Constanța. La Delfinariul Complexului Muzeal de Științe ale Naturii a venit pe lume primul pui de delfin născut în captivitate. Mama acestuia este Chen Chen, iar tatăl lui este un delfin din Ucraina, care a fost adus acum doi ani la Constanța.
Angajații Delfinariului l-au numit pe puiul de delfin "Baby". Acesta s-a născut pe 8 martie, iar Șefa Delfinariului, Angelica Curlișcă, spune că Chen Chen era rotunjoară la corp, dar nu și-a dat nimeni seama că este gestantă.
"Chen Chen a făcut de toate. A dat demonstrație în ajun, cu salturi la minge, cu antrenor în apă. Activă până în ultimul ceas", spune Angelica Curlișcă, potrivit Europa FM.
"Este primul pui viabil, născut în captivitate în România. Legislația asta spune, deci puiul este al nostru, e născut în România, e român", a spus directorul general al Complexului Muzeal de Științe ale Naturii, Ioan Nache.
"Este încă o perioadă critică pentru puiuț. Trebuie să observăm faptul că se hrănește, că ceilalți delfini nu intervin între relația lor să îi despartă, Până acum totul decurge perfect", a explicat Monica Mândrescu
"Puiul fiind foarte mic, momentan, trebuie să știe să se orienteze în bazin, să se ferească, să iasă să respire, iar acest lucru îl învață de la mamă. Mama este foarte protectoare cu el", a spus Florin Mazilu, antrenorul care îl hrănește.